หุ้นยุโรปปิดบวกรับอีซีบีประกาศพร้อมกระตุ้นศก.ยูโรโซน
ตลาดหุ้นยุโรปปิดบวกเมื่อคืนนี้ (4 พ.ย.) หลังจากนายมาริโอ ดรากี ประธานธนาคารกลางยุโรป (ECB) ประกาศความพร้อมที่จะใช้นโยบายสนับสนุนเศรษฐกิจยูโรโซน ซึ่งความเคลื่อนไหวดังกล่าวช่วยให้ภาวะการซื้อขายในตลาดหุ้นยุโรปเป็นไปอย่างคึกคัก
5 พ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับตัวขึ้น 0.5% ปิด (4 พ.ย.) ที่ 380.28 จุด, ดัชนี CAC-40 ตลาดหุ้นฝรั่งเศสปิดที่ 4,948.29 จุด เพิ่มขึ้น 12.11 จุด หรือ +0.25%, ดัชนี DAX ตลาดหุ้นเยอรมันปิดที่ 10,845.24 จุด ลดลง 105.91 จุด หรือ -0.97% และดัชนี FTSE 100 ตลาดหุ้นลอนดอนปิดที่ 6,412.88 จุด เพิ่มขึ้น 29.27 จุด หรือ +0.46%
ตลาดหุ้นยุโรปดีดตัวขึ้นหลังจากนายดรากีส่งสัญญาณชัดเจนในระหว่างการกล่าวสุนทรพจน์ที่เยอรมนีเมื่อวานนี้ว่า ECB พร้อมที่จะใช้นโยบายสนับสนุนการฟื้นตัวของเศรษฐกิจยูโรโซนต่อไป ก่อนหน้านี้ นายดรากี ประกาศว่า ECB จะทำการทบทวนในเดือนธ.ค.เพื่อพิจารณาว่าจะมีการดำเนินการเพิ่มเติมหรือไม่เพื่อกระตุ้นเงินเฟ้อที่ยังคงอยู่ในระดับต่ำในขณะนี้ พร้อมกับกล่าวว่าจะยังคงตรึงวงเงินซื้อพันธบัตรตามมาตรการผ่อนคลายเชิงปริมาณ (QE) ที่ระดับ 6 หมื่นล้านยูโรต่อเดือน และย้ำว่า ECB อาจตัดสินใจขยายเวลาการใช้มาตรการ QE ให้นานกว่าเดือนก.ย.2016 ที่กำหนดไว้ เพื่อกระตุ้นการขยายตัวของยูโรโซน และหนุนให้อัตราเงินเฟ้อเข้าใกล้ระดับ 2%
หุ้น ING ซึ่งเป็นธนาคารรายใหญ่ของเนเธอร์แลนด์ พุ่งขึ้น 2% หลังจากธนาคารเปิดเผยผลกำไรสุทธิประจำไตรมาส 3/2558 เพิ่มขึ้น 15% แตะ 1.06 พันล้านยูโร (1.49 พันล้านดอลลาร์สหรัฐ) ส่วนผลกำไรก่อนหักภาษีปรับตัวเพิ่มขึ้น 1% แตะ 1.5 พันล้านยูโร, หุ้นมาร์ค แอนด์ สเปนเซอร์ พุ่งขึ้น 2.8% หลังจากบริษัทเปิดเผยผลประกอบการไตรมาส 3 ที่แข็งแกร่งกว่าคาด และยังได้ปรับเพิ่มคาดการณ์ผลกำไรในปีนี้ด้วย
อย่างไรก็ตาม หุ้นโฟล์คสวาเกน ร่วงลง 9.5% หลังจากทางบริษัทเปิดเผยในรายงานครั้งล่าสุดว่า มีรถยนต์ที่เกี่ยวข้องกับปัญหาการปล่อยไอเสียจำนวน 800,000 คัน ซึ่งอาจจะส่งผลให้บริษัทมีค่าใช้จ่ายจำนวน 2 พันล้านยูโร (2.2 พันล้านดอลลาร์)